มิตรแท้ฯเบนเข็มหนีตลาดพรบ.หันบุกชั้น3
มิตรแท้ประกันภัย ผวาประกันพ.ร.บ. ทำขาดทุนหลังรัฐสั่งเพิ่มความคุ้มครองพ.ร.บ. ต้นปีหน้าหันรุกประกันพิเศษ
24 ก.ย. 2552

มิตรแท้ประกันภัย ผวาประกันพ.ร.บ. ทำขาดทุนหลังรัฐสั่งเพิ่มความคุ้มครองพ.ร.บ. ต้นปีหน้าหันรุกประกันพิเศษ
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า บริษัทปรับแผนใหม่เน้นตลาดประกันภัยรถยนต์ประเภทพิเศษทั้ง 3 พลัส และ 2 พลัส มากขึ้น เพื่อเตรียมรับมือกับการที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้เพิ่มความคุ้มครองตามกรมธรรม์คุ้มครองประสบภัยจากรถ (พ.ร.บ.) จาก 1 แสนบาท เป็น 2 แสนบาท กรณีผู้ประสบภัยเสียชีวิต ทุพพลภาพถาวร หรือสูญเสียอวัยวะ ในอัตราเบี้ยประกันภัยเท่าเดิมในต้นปี 2553 ด้วย 
“ความคุ้มครองเพิ่มขึ้นอีก 100% แต่เบี้ยประกันยังเท่าเดิม ทำให้ต้นทุนในการดำเนินงานเพิ่มขึ้นเป็นเท่าตัว หากยังทำตลาดแบบเดิมๆ จะทำให้ขาดทุน จึงต้องพยายามทำให้เบี้ยประกันรถยนต์ประเภทอื่นเพิ่มขึ้นมา เพื่อเพิ่มรายได้ และลดสัดส่วนเบี้ยประกันพ.ร.บ.ลง” นายสุขเทพ กล่าว
นายสุขเทพ กล่าวว่า ที่ผ่านมาบริษัทมีส่วนแบ่งเบี้ยประกันภัยพ.ร.บ.ติด 1 ใน 3 มาตลอด แต่นับตั้งแต่นี้เป็นต้นไปจะไม่แข่งขันในตลาดพ.ร.บ.อีกต่อไป เพื่อลดสัดส่วนเบี้ยพ.ร.บ.ลงให้เหลือ 40% ภายในสิ้นปีนี้ จากปัจจุบันอยู่ที่ 60% ของเบี้ยรับรวมในแต่ละปี
สำหรับปีนี้บริษัทตั้งเป้าหมายเบี้ยรับรวม 2,009 ล้านบาท เพิ่มขึ้น 19% จากปีที่ผ่านมา โดยคาดว่าจะสามารถทำได้ตามเป้าหมาย เพราะงวด 8 เดือนแรกทำได้แล้ว 1,400 ล้านบาท เติบโตเพิ่มขึ้น 16-17%
“จากนโยบายดังกล่าวในช่วง 8 เดือนที่ผ่านมาประกัน 3 พลัส โต 30% ส่วน 2 พลัส โต 70% ซึ่งตลาดนี้หากบริหารดีๆ ยังมีส่วนต่างกำไร เพราะอัตราค่าสินไหมทดแทนไม่สูงมากอยู่ที่ประมาณ 40%” นายสุขเทพ กล่าว
นายสุขเทพ กล่าวอีกว่า นอกจากนี้บริษัทมีโครงการลดเบี้ยประกันภัยให้กับลูกค้าเก่าที่ยังคงต่ออายุกรมธรรม์กับบริษัทในปีต่อไป และจัดอบรมประชาชนที่สนใจสมัครเข้าเป็นตัวแทนของบริษัทอย่างต่อเนื่อง